b'\n_START_ARTICLE_\nYamaha Nouvo\n_START_SECTION_\n2002\n_START_PARAGRAPH_\nSetelah beberapa kajian menyeluruh di kawasan Asia, model Nouvo dibangunkan dengan kod model "AT115" dan pada April 2002, Yamaha mula memasarkan model Yamaha Nouvo di Malaysia, Indonesia, Thailand dan negara Asean yang lain._NEWLINE_Jurutera Yamaha membangunkan dengan khusus kerangka model ini dengan tahap ketegaran yang hapir sama dengan motosikal kapcai untuk memperoleh tunggangan serta prestasi pengendalian sebagus kapcai serta tahap keselesaan seperti skuter. Motosikal ini digerakkan oleh enjin 4 lejang, SOHC 2 injap silinder tunggal yang mempunyai perwatakan kilasan yang kuat pada kelajuan rendah dan sederhana.\n_START_SECTION_\n2004\n_START_PARAGRAPH_\nPada tahun 2004, Nouvo diberikan wajah baru yang agresif oleh Yamaha; ia termasuklah lampu hadapan yang menyerupai motosikal sport Yamaha YZF-R1. Untuk keselamatan, lampu belakang juga direka dengan penggunaan sistem berbilang pemantul. Untuk meningkatkan kestabilan, gantungan hadapan diset semula dengan tetapan baru. Perubahan kosmetik lain termasuklah bahagian penutup badan plastik serta alas kaki penumpang._NEWLINE_Setelah meperoleh kejayaan besar dalam pasaran, Yamaha Motor Company di Vietnam melancarkan edisi terhad bagi pasaran mereka pada tahun 2007, yang dikenali sebagai Yamaha Nouvo Limited. Ia menampilkan lampu hadapan berbentuk V serta pelekat baru tetapi spesifikasi enjin tetap sama kecuali pada Nouvo Elegance. Model ini didatangkan hanya dengan dua warna - Putih Serigala dan Hitam Kesatria._NEWLINE_Setakat 2008, Nouvo masih merupakan motosikal skuter yang menyerupai kapcai di Asia Tenggara terutamanya di Thailand, Malaysia dan Indonesia kerana rekabentuk uniknya yang menarik ramai penunggang muda membelinya. Perkataan "Nouvo" berasal daripada "Nouveau" dalam Bahasa Perancis yang bermaksud "baru" atau "bergaya".\n_START_SECTION_\n2008\n_START_PARAGRAPH_\nSetelah kejayaan Nouvo, pada Februari 2008 Yamaha Motor Company di Thailand dan Vietnam melancarkan model Yamaha Nouvo Elegance serba baru (LX di Vietnam) bagi pasaran masing-masing; perubahan ketara pada model ini ialah sesaran enjinnya dinaikkan daripada 115cc kepada 135cc (11.26 kuasa kuda). Tambahan pula, bahagian silinder dan omboh tempaan kini dibuat daripada DiASil (silinder aluminium acuan tempaan) yang lebih ringan bagi memberikan nisbah kuasa kepada berat yang lebih baik, mengurangkan kepanasan enjin pada perjalanan jauh. Radiator sejukan air juga dipasang pada bahagian sisi kanan enjin bagi penyejukan enjin serta ketahanan enjin yang lebih baik. Perubahan kosmetik turut dilakukan, termasuklah penggunaan papan pemuka baru dengan odometer digital. Nouvo Elegance turut dilancarkan di Malaysia pada Ogos 2008 dengan nama "Yamaha Nouvo LC". Menurut Yamaha, Nouvo Elegance bakal dilancarkan di Brazil pada tahun 2009.'